**Descântec de primăvară**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Sărută-mă Dragobete,

Pune-mi ghiocei în plete,

Pe gropița din obraz

Ca să moară de necaz

Slutele pământului

Care m-au dat vântului.

Sărută-mă mândru soare

Că-s scăldată la izvoare

Sub lumina lunii pline

Nu e alta ca şi mine,

Numai munte lângă munte

Mi-s coroană peste frunte.

Hai, sărută-mă, iubite,

Că-s pe-aici nelocuite

Iernile şi verile

Numai primăverile

Le aştept să mă îmbete

Când vii tu, de Dragobete.

- Te sărut o noapte-ntreagă,

Vreau să știe că mi-ești dragă

Ursitorile și vântul,

Când voi ocoli pământul

Ca să aflu lângă tine

Farmecele lunii pline.

O să-ncalec Ursa Mare

Să te caut la izvoare

Când te scalzi în ape goală

Și a stelelor urzeală

Peste sânii mici de piatră

Țin lumina încurcată.

Ești din vrajă împletită

Dulce-amar-a mea ispită,

Iubesc trupul tău de floare,

Sufletul de sărbătoare,

Tandru, fără de regrete,

Jur, acum, de Dragobete.

Liliana Trif Ioan Grigoraș